Carl Patsch i mitrej u Konjicu: otkriće, recepcija i odjeci jednog iznimnog nalaza

Mitrej u Konjicu zauzima posebno mjesto u povijesti istraživanja Mitrina kulta u Bosni i Hercegovini. Svetište na brdu Repovica istražio je Carl Patsch (1865.–1945.) 1897. godine, a budući da je lokalitet poslije zatrpan i zarastao, danas ga poznajemo ponajprije zahvaljujući njegovu objavljenom izvještaju, tlocrtu i sačuvanoj dokumentaciji. Među nalazima iz mitreja osobito se ističe dvostrani reljef, čije ga ikonografske i epigrafske posebnosti izdvajaju među spomenicima Mitrina kulta na području rimske Dalmacije, a i šire.
Rad polazi od Patschova istraživanja mitreja te donosi dosad nepoznatu arhivsku dokumentaciju nastalu u vrijeme otkrića i neposredno nakon njega. Ona omogućuje da se Patschovo otkrićer sagleda u širem kontekstu samog istraživanja te da se rekonstruiraju okolnosti otkrića, dokumentiranja i ranog proučavanja mitreja i njegova reljefa. Istodobno, arhivski izvori pružaju uvid u neposrednu recepciju nalaza i njegove odjeke kako u znanstvenim tako i u širim krugovima.
Naposljetku, rad će razmotriti mjesto konjičkog reljefa u povijesti znanstvenog proučavanja Mitrina kulta. Zahvaljujući svojoj neuobičajenoj ikonografiji, osobito prikazu na poleđini reljefa, konjički je reljef zauzeo važno mjesto u interpretacijama mitraičkih obreda i organizacije kultne zajednice. Prikaz Mitre i Sola za zajedničkim objedom, u pratnji likova s maskama gavrana i lava, povezivanima s inicijacijskim stupnjevima Corax i Leo, imao je pritom osobitu važnost u raspravama o strukturi i značenju mitraičke inicijacije. Prateći put od Patschova otkrića i njegove neposredne recepcije do kasnijih interpretacija, rad pokazuje kako je jedan arheološki nalaz iz Konjica postao važan za oblikovanje znanja i predodžbi o Mitrinu kultu tijekom 20. stoljeća.

